6000 వ్యాపారాలపై హ్యాకర్ల పంజా!
- డేటాతో పాటు నెట్‌వర్క్‌ సమాచార తస్కరణ
- జాబితాలో బడా ప్రభుత్వ, ప్రయివేటు సంస్థలు
- 'డార్క్‌ నెట్‌'లో అమ్మకానికి ఉంచిన హ్యాకర్లు
- కీలక రిజిస్ట్రీ సమాచారమూ బజారులోకి..
- ఇంటర్‌నెట్‌ సేవల విఘాతానికి అవకాశం!
పుణె: భారత్‌లోని దాదాపు 6000 వ్యాపారాలకు సంబంధించిన సమాచారం హాకర్ల చేతిల్లోకి చేరిందని సైబర్‌ సెక్యూరిటీ సంస్థలు తాజాగా హెచ్చరికలు జారీ చేస్తున్నాయి. దొంగ చాటుగా సమాచారం తస్కరించిన హ్యాకర్లు ఆ సమాచారాన్ని డార్క్‌నెట్‌లో అమ్మకానికి ఉంచినట్టుగా సెక్రైట్‌ సైబర్‌ ఇంటెలీజెన్స్‌ ల్యాబ్స్‌, సెక్‌ట్రీ ఇన్ఫో సర్వీసెస్‌ సంస్థలు గుర్తించాయి. హ్యాకర్ల చేతికి చిక్కిన వ్యాపారాల్లో ప్రభుత్వంతో పాటు పలు బడా ప్రయివేటు సంస్థల సమాచారం కూడా ఉన్నట్టుగా ఈ సంస్థలు వెల్లడించాయి. అమ్మకంలో భాగంగా హ్యాకర్లు వెల్లడించిన శాంపిల్స్‌ల్లో భారత్‌లోని పలు టెక్నాలజీ సంస్థలకు చెందిన ఈమెయిల్‌ సమాచారంతో పాటు ఆయా సంస్థ డేటాబేస్‌ డంప్‌, ఐఎస్‌పీల సమాచారం కూడా హ్యాకర్ల చేతికి చేరినట్టుగా ఈ సంస్థలు గుర్తించాయి. భారత జాతీయ ఇంటర్‌నెట్‌ రిజిస్ట్రీ (ఐఎన్‌ఐఆర్‌), ఇండియన్‌ రిజిస్ట్రీ ఫర్‌ ఇంటర్‌నెట్‌ నేమ్స్‌ అండ్‌ నంబర్స్‌ (ఐఆర్‌ఐఎన్‌ఎన్‌)వంటి సంస్థల సమాచారం కూడా హ్యాకర్ల చేతిలోకి చేరిపోయినట్టుగా వెల్లడించాయి. తమ ఆధీనంలో ఉన్న సంస్థలకు సంబంధించిన సీక్రెట్‌ సమాచారం వెల్లడించేందుకు గాను హ్యాకర్లు 15 బిట్‌కాయిన్లను కోరుతున్నట్టుగా ఈ సంస్థలు తెలిపాయి. దీనికి తోడు ఆయా సంస్థల నెట్‌వర్క్‌లకు సంబంధించిన సమాచారం కోసం హ్యాకర్లు బేరానికి దిగుతున్నట్టుగా సెక్రైట్‌ తెలిపింది. ఈ విషయం గుర్తించి సెక్రైట్‌ ఇంటెలీజెన్స్‌ లాబ్స్‌ ప్రభుత్వ వర్గాలకు.. ఆసియా పసిఫిక్‌ నెట్‌వర్క్‌ ఇన్ఫర్‌మేషన్‌ సెంటర్‌ వారికి సంబంధిత సమాచారాన్ని అందించింది. హ్యాకర్లు తమ వద్ద ఉన్న సమాచారంతో ఎలాంటి దురాగతాలకు పాల్పడే అవకాశం ఉంది.. వాటిని సమర్థంగా ఎదుర్కొనేందుకు ఎలాంటి చర్యలు చేపట్టాలి అనే విషయంపై లాబ్స్‌ సూచనలు చేసింది. ఆయా సంస్థల వారు వెంటనే పాస్‌వార్డ్‌ను మార్చుకోవాలని.. సర్వర్లకు అవసరమైన రక్షణ ప్యాచ్‌లను అప్‌డేట్‌ చేసుకోవాలని సూచించింది. సైబర్‌ సెక్యూరిటీ పరిశోధకుల అంచనాల మేరకు ఈ సంస్థల వారు ఐపీ కేటాయింపును ట్యాంపర్‌ చేసే అవకాశం ఉందని తెలుస్తోంది. ఇదే జరిగితే డినాయల్‌ ఆఫ్‌ సర్వీసెస్‌ ఏర్పడే ప్రమాదం ఉంది. హ్యాకర్ల వద్ద ఉన్న సమాచారం ఎదైన ప్రమాదకర సంస్థల చేతికి అందితే వారు భారత్‌లో ఇంటర్‌నెట్‌ ఐపీ కేటాయింపు వ్యవస్థ చిన్నాభిన్నం చేసే అవకాశం ఉందని సైబర్‌ నిపుణులు చెబుతున్నారు. ఇదే జరిగితే భారత్‌లో ఇంటర్‌నెట్‌ సేవలు ప్రభావితమయ్యే అవకాశం ఉందని వారంటున్నారు.
మీ స్నేహితులకు రికమెండ్ చెయ్యండి